Малара (востраў)

Малара () — востраў на паўночным усходзе італьянскага аўтаномнага рэгіёна Сардзінія. Плошча — 3,41 км². Сталага насельніцтва няма.

Малара месціцца ў 1,6 км ад паўночна-усходняга берага Сардзініі, у 256 км на паўднёвы захад ад Рыма, сталіцы Італіі. Даўжыня з захаду на ўсход — 2,4 км. Найбольшая шырыня — 1,77 км. Суша складаецца з вапнякоў і граніта. Берагі скалістыя, толькі на заходнім баку вылучаюцца пясчаныя пляжы. Найвышэйшы пункт — 158 м над узроўнем мора. На востраве ёсць крыніцы пітной вады.

Востраў быў населены ў перыяд сярэднявечча. Захаваліся капліца XV ст. і рэшткі жаночага кляштара. Канчаткова пакінуты насельнікамі ў сярэдзіне XX ст. У спадчыну ад іх захаваліся насаджэнні маслін. Сустракаюцца зараснікі фісташак, ядлоўца, шыпшыны, мальвакветных раслін. Фаўна прадстаўлена здзічэлымі каровамі і козамі, грызунамі, яшчаркамі і чарапахамі. Гняздуе 25 відаў птушак.

У нашы дні востраў знаходзіцца ў прыватнай уласнасці. Перыядычна наведваецца турыстамі.

 Спасылкі 
 Isole Tavolara, Molara e Molarotto 
 Isola Molara (Sardegna) 
 LE PISCINE DI MOLARA, DONO DI MADRE NATURA

Катэгорыя:Астравы Італіі
Катэгорыя:Астравы Міжземнага мора
Катэгорыя:Астравы Сардзініі
Катэгорыя:Незаселеныя астравы